LESOŊ 9
Nam nu mbaagu njegit jam kam ƥasil nuun?
1. Xar taxu daganan a tolax paam we na maadooxaa saax le a jeg solo ndax ƥasil ne a jeg jam?
O nan o felu le na Yexowa a hatu, “Roog fee ɗaayna” too a bug ƥasil ke a njeg o ɗaay. (1 Timothée 1:11, MN) Roog saku a tolax. A tolax alaa ɓeerandeena na ƭat paam no maad oxe a jega solo ndax ƥasil ne a jeg jam yaam kaa taxaa boo xa ƥiy axe na ndimkeel a mbaago njeg yar fa mbaax. Kerceen ke kaa mbaro niw kebil ke na saax den ake no ke jofna na tolax paam we na maadooxaa saax le.
Nam Roog a ga’tu a tolax? A buga ta ref ngiɓoor boo kili ndeer o koor fo o tew. Yexowa kaa bug o kor fo o teem a ngore a ndeer den. (Hebre 13:4.) Kaa sib tas a tolax. (Malaki 2:16) Ndaa a soƥangaa yee o leng no we na ndolniraa a seeqa, kerceen a waaga tas a tolax um too a dolooxatin fo o lakas.
2. Nam o kor fo o teem a mbaru ñaaƴnitaa a ndeer den?
Yexowa kaa sak o koor fo o tew ndax da mbaago ndimleraa na tolax. (Mberaand naa 2:18) Ne kelfa a waruuna fi’taa, o kor oxe a wara topatoox ƥasil um too a cooxaa den ke da soxla’na too a jangnaa den kaa jofna na Roog. A wara jaɓ o ñak o ñis um sax ndax o mbeq onqe ten no o teem. O kor fo o teem a mbara mbexir too a niwir a ndeer den. Ndegam o kor fo o teem moteeyo, keene taxa a baasan a jeg solo ndax jam a gen kam ƥasil ne.
3. Ndax coono ke a mbara tax nu tas a tolax nuun?
A soƥangaa yee kaa nu njeg cafe cafe na tolax nuun oxuu refna na nuun a wara ñaaƴnitaa fo o kend um a ñaaƴ alaa yoonna fo o mbeq. (1 Korint 13:4, 5) Fa Lay fee Roog simee o leng ta tas a tolax um yaam cafe cafe ke ne wiin mayu a mbi’tan xaye.
4. Nuun mboƥ ne, xar refu ke Yexowa a buganna a nuun?
Yexowa a buga nu ƭaay. Kaa cooxaa a nuun xa as axe moƴna mbaax no ndeɓandoong nuun ndax nu mbaago njeg jam fo o ɗaay. A buga nu njiriiñoor sago fee fo o and ole no waajuur ke nuun. (Kolos 3:20) Yexowa a buga itam nu njeg o ɗaay no mbiaa ke feluuna fo ke felna o Ƥeem.
5. Nuun waajuur ke, nam xa ƥiy axe nuun a mbaagu ƭaayit?
Nu mbara njal a paax ndax ƥasil nuun a jeg kaa da ñaamna, maa da ngenna fo toki. (1 Timote 5:8) Ndaa koy nu mbugangaa xa ƥiy nuun a njeg o ɗaay, nu mbara njangnaa den da mbex a Roog too a njangit mayu no ten. (Efees 6:4) Ne nu laltaa o mbeq onqe nuun na Roog a waaga duq a qeeñ ake no xa ƥiy nuun. Ke nu njangnaa xa ƥiy nuun a hatangaa na fa Lay fee Roog xan a dimle a den da njeg a qalaat a mosu.
Waajuur ke a mbara saƭakinaa too a ngidmaa xa ƥiy den yaa da mbi’na ke faaxna. A soxla’ayo itam o yarel. Yar feenee kaa saytooxaa den no kaa waagna ñaknoora den o ɗaay. (Xa Peƭit axe 22:15) Ndaa yar feene waree ref muk yar faa na ñagadilaa.
Seede Yexowa ke a nqembanda a safe mayu kaa mbaagna ndimle waajuur ke fo mboƥ ne. A safe keene fop kaa ndeefaa ke Biibal fee a layna.
sot_Latn ltg_Latn wol_Latn wol_Latn bam_Latn gla_Latn bam_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn